次韵章樞密賦吳彩鸞玉篇
作者：樓鑰
朝代：宋

paragraphs: 文簫躡彩鸞，夜半恐不逮。
山深忽呼名，驚喜不得退。
僊謫無所逃，士貧何可耐。
乃以三生緣，遂爲二姓配。
至人與凡夫，伉儷豈其輩。
鬻書以自給，細字如玉碎。
一一存楷法，明珠蔑瑕纇。
初如鶼比翼，久若魚同隊。
終日了韵編，心畫亡罣礙。
人間八百本，終古知敬愛。
玉篇尤可珍，何必贈雜佩。
倘邀千黄金，雖貧亦當貸。
摩挲惜見晚，老眼看茫昧。
墨妙饒精神，筆勁含姿態。
次第部居中，盤曲法庫內。
九齡美風度，孟博信清裁。
書拙無合作，見此增愧慨。
尤物難久假，雪窗暫相對。
遺蹤雖已邈，真跡儼然在。
輒效西子顰，小楷書牘背。